Oʻzbekiston Respublikasi Adliya vazirligi huzuridagi X. Sulaymonova nomidagi Respublika sud-ekspertiza markazining Sud-ekspertlik ilmiy-tadqiqot instituti faoliyatini tashkil etish chora-tadbirlari toʻgʻrisida
(resolution, 2026-02-23)

Oʻzbekiston Respublikasi Prezidentining “Oʻzbekiston Respublikasida sud-ekspertlik tizimini takomillashtirish chora-tadbirlari toʻgʻrisida” 2021-yil 5-iyuldagi PF-6256-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasida sud-ekspertlik tizimini takomillashtirish chora-tadbirlari toʻgʻrisida” 2021-yil 5-iyuldagi PF-6256-son Farmoniga muvofiq: Adliya vazirligi huzuridagi X. Sulaymonova nomidagi Respublika sud-ekspertiza markazi (keyingi oʻrinlarda — Markaz) tuzilmasida yuridik shaxs tashkil etmagan holda 15 ta shtat birligidan iborat Sud-ekspertlik ilmiy-tadqiqot instituti (keyingi oʻrinlarda — Institut) tashkil etilganligi va uning asosiy vazifalari belgilanganligi; Institut faoliyatini moliyalashtirish Markaz mablagʻlari doirasida amalga oshirilishi nazarda tutilganligi maʼlumot uchun qabul qilinsin. 2. Belgilab qoʻyilsinki: Institut sud-ekspertlik faoliyati sohasiga zamonaviy ilmiy yondashuvlarni qoʻllash orqali uning samaradorligini oshirish, ushbu sohadagi ilmiy-tadqiqot ishlarini yangi bosqichga koʻtarish, davlat sud-ekspertiza muassasalari va nodavlat sud-ekspertiza tashkilotlariga ilmiy-uslubiy jihatdan koʻmaklashish, ularning faoliyatini rivojlantirish hamda takomillashtirishda ishtirok etadi; sud-ekspertiza faoliyatini ilmiy-uslubiy jihatdan taʼminlash, shuningdek, ilmiy va ilmiy-texnik faoliyat natijalaridan ekspertlik amaliyotida foydalanishni kengaytirish maqsadida Institutning Idoralararo ilmiy-uslubiy kengashi (keyingi oʻrinlarda — Kengash) tashkil etiladi; Kengash tarkibi tizimida sud-ekspertiza muassasalari boʻlgan davlat organlarining qoʻshma qarori bilan tasdiqlanadi va unga davlat sud-ekspertiza muassasalari, nodavlat sud-ekspertiza tashkilotlari, ilmiy muassasalar hamda sud va huquqni muhofaza qiluvchi organlarning aʼzolari kiritiladi. Kengashning oʻz vakolatlari doirasida qabul qilgan qarorlari barcha davlat sud-ekspertiza muassasalari va nodavlat sud-ekspertiza tashkilotlari uchun tavsiyaviy hisoblanadi; Institut direktori Oʻzbekiston Respublikasi adliya vaziri tomonidan, Institutning boshqa xodimlari esa — Markaz direktori tomonidan lavozimga tayinlanadi va lavozimidan ozod qilinadi; Institut xodimlariga Markaz xodimlari uchun nazarda tutilgan mehnatga haq toʻlash va boshqa moddiy ragʻbatlantirish shartlari qoʻllaniladi, shuningdek avvalgi ish joyida uzoq yillik xizmati uchun berilgan ustama va darajali unvonlar saqlab qolinadi; Institut faoliyat yuritishi uchun Markaz binosida joylashtiriladi. 3. Quyidagilar: Oʻzbekiston Respublikasi Adliya vazirligi huzuridagi X. Sulaymonova nomidagi Respublika sud-ekspertiza markazining Sud-ekspertlik ilmiy-tadqiqot institutining tuzilmasi 1-ilovaga muvofiq; Oʻzbekiston Respublikasi Adliya vazirligi huzuridagi X. Sulaymonova nomidagi Respublika sud-ekspertiza markazining Sud-ekspertlik ilmiy-tadqiqot instituti toʻgʻrisida nizom 2-ilovaga muvofiq; Oʻzbekiston Respublikasi Adliya vazirligi huzuridagi X. Sulaymonova nomidagi Respublika sud-ekspertiza markazining Sud-ekspertlik ilmiy-tadqiqot instituti faoliyatini tashkil etish boʻyicha”yoʻl xaritasi” 3-ilovaga muvofiq tasdiqlansin. Oʻzbekiston Respublikasi adliya vaziriga Institut tuzilmasiga boshqaruv xodimlarining umumiy cheklangan soni va mehnatga haq toʻlash fondi doirasida oʻzgartirishlar kiritish huquqi berilsin. 4. Davlat sud-ekspertiza muassasalariga: Institutga asosiy vazifalari va funksiyalarini amalga oshirishda yaqindan koʻmaklashish; oʻzlari tomonidan ishlab chiqilayotgan barcha uslubiyotlarni ularning ilmiy jihatdan asoslanganligi yuzasidan Institutning tegishli xulosasini inobatga olgan holda tasdiqlash amaliyotini yoʻlga qoʻyish; Institut tomonidan berilgan taklif va tavsiyalarga amal qilib borish tavsiya etilsin. 5. Adliya vazirligi: manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin; ikki oy muddatda Institutning shtatlar jadvali va xarajatlar smetasi tasdiqlanishini taʼminlasin hamda Institutni yuqori ilmiy salohiyatli va malakali mutaxassislar bilan toʻldirish choralarini koʻrsin. 6. Mazkur qarorning bajarilishini nazorat qilish Oʻzbekiston Respublikasi adliya vaziri R.Q. Davletov zimmasiga yuklansin. Direktor Ilmiy kotib Idoralararo ilmiy-uslubiy kengash Kriminalistik, sud-lingvistik va filologik ekspertizalari ilmiy-tadqiqot boʻlimi 4 Sud-tibbiy, psixiatriya, psixologik va biologik ekspertizalari ilmiy-tadqiqot boʻlimi 4 Sud iqtisodiy, tovarshunoslik, baholash va muhandislik-texnik ekspertizalari ilmiy-tadqiqot boʻlimi 3 Sud-kompyuter-texnikaviy va sud-fonografiya ekspertizalari ilmiy-tadqiqot boʻlimi 2 1. Mazkur Nizom Oʻzbekiston Respublikasi Adliya vazirligi huzuridagi X. Sulaymonova nomidagi Respublika sud-ekspertiza markazining Sud-ekspertlik ilmiy-tadqiqot instituti (keyingi oʻrinlarda — Institut)ning maqomi, asosiy vazifalari va funksiyalari, huquqlari va javobgarligi, shuningdek faoliyatini tashkil etish tartibini belgilaydi. 2. Institut X. Sulaymonova nomidagi Respublika sud ekspertizasi markazining (keyingi oʻrinlarda — Markaz) tarkibiy boʻlinmasi hisoblanadi. 3. Institut mamlakatimizda sud-ekspertlik faoliyati sohasiga zamonaviy ilmiy yondashuvlarni qoʻllash orqali uning samaradorligini oshirish, ushbu sohadagi ilmiy-tadqiqot ishlarini yangi bosqichga koʻtarish, davlat sud-ekspertiza muassasalari va nodavlat sud-ekspertiza tashkilotlari, shu jumladan, sud-ekspertlik byurolariga (keyingi oʻrinlarda — davlat sud-ekspertiza muassasalari va nodavlat sud-ekspertiza tashkilotlari) ilmiy-uslubiy jihatdan koʻmaklashish, ularning faoliyatini rivojlantirish hamda takomillashtirishda ishtirok etadi. 4. Institut oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, Oʻzbekiston Respublikasi adliya vazirining buyruqlari, shuningdek, ushbu Nizomga va boshqa qonunchilik hujjatlariga amal qiladi. 5. Institut oʻz faoliyatini davlat boshqaruvi organlari, huquqni muhofaza qiluvchi organlar, sudlar va boshqa tashkilotlar bilan oʻzaro hamkorlikda amalga oshiradi. 6. Institut uning toʻliq nomi koʻrsatilgan, Oʻzbekiston Respublikasi Davlat gerbi tasviri tushirilgan muhrga va blankalarga ega boʻladi. 7. Institutning rasmiy nomi: a) davlat tilida: toʻliq nomi — Oʻzbekiston Respublikasi Adliya vazirligi huzuridagi X. Sulaymonova nomidagi Respublika sud-ekspertiza markazining Sud-ekspertlik ilmiy-tadqiqot instituti, qisqartirilgan nomi — Sud-ekspertlik ilmiy-tadqiqot instituti; b) rus tilida: toʻliq nomi — Nauchno-issledovatelskiy institut sudebnoy ekspertizi pri Respublikanskom sentre sudebnoy ekspertizi imeni X. Suleymanovoy pri Ministerstve yustitsii Respubliki Uzbekistan, qisqartirilgan nomi — Nauchno-issledovatelskiy institut sudebnoy ekspertizi; v) ingliz tilida: toʻliq nomi — The Scientific Research Institute of Forensic expertise under X. Sulaymanova Republican Center of Forensic expertise, qisqartirilgan nomi — The Scientific Research Institute of Forensic expertise. 8. Quyidagilar Institutning asosiy vazifalari hisoblanadi: sud ekspertizasi sohasida ilmiy-tadqiqot ishlarini amalga oshirish; davlat sud-ekspertiza muassasalari va nodavlat sud-ekspertiza tashkilotlariga ilmiy-uslubiy koʻmak berish; sud-ekspertlik vazifalarini hal qilishning ilmiy asoslarini takomillashtirish va yagona ilmiy-metodik yondashuvlarini ishlab chiqish; sud, huquqni muhofaza qiluvchi organlar, taʼlim muassasalari va ilmiy tashkilotlarga uslubiy yordam koʻrsatish; sud-ekspertlik faoliyatiga fan va texnika yutuqlarini joriy etish boʻyicha choralarni koʻrish; sud ekspertizasi sohasidagi tizimli muammolarni kompleks oʻrganish va ularni hal etishga doir ilmiy asoslangan takliflar va taʼsirchan mexanizmlarni ishlab chiqish; huquqni muhofaza qiluvchi organlar va sudlarning malakali sud ekspertiza xulosalariga boʻlgan ehtiyojlarini doimiy ravishda oʻrganish orqali sud ekspertizasining yangi turlari hamda uslubiyotlarini ishlab chiqish va bosqichma-bosqich amaliyotga tatbiq etish boʻyicha takliflar kiritish; sud ekspertizasi sohasiga rivojlangan axborot texnologiyalari va innovatsiyalarni keng joriy qilish boʻyicha takliflar ishlab chiqish. 9. Institut oʻziga yuklangan vazifalarga muvofiq quyidagi funksiyalarni amalga oshiradi: a) sud ekspertizasi sohasida ilmiy-tadqiqot ishlarini amalga oshirish sohasida: sud ekspertizasi sohasida ilmiy-tadqiqot ishlarni tashkil etadi; sud ekspertizasi sohasida ilmiy-tadqiqot va uslubiy ishlar yuzasidan maslahatlar beradi; sud ekspertizasi va kriminalistika mutaxassisligi boʻyicha ilmiy darajalarga ega boʻlgan kadrlarni aniqlash va ularni ilmiy tadqiqot ishlariga jalb qilish choralarini koʻradi; davlat sud-ekspertiza muassasalari xodimlariga ilmiy-tadqiqot ishlarini tayyorlashda yordam koʻrsatadi; sud ekspertizasi sohasi samaradorligini oshirishga oid tadqiqotlarni olib boradi; xorijiy davlatlarning sud-ekspertiza hamda ilmiy-tadqiqot muassasalari bilan yaqin va faol hamkorlikni amalga oshiradi; ilgʻor xorijiy tajribani oʻrganib boradi, Scopus, Web of science va boshqa bazalardagi sud ekspertiza sohasiga oid materiallarni doimiy tahlil qilib boradi, natijasiga koʻra takliflar ishlab chiqadi; sud ekspertizasi sohasida ilmiy-texnik muammolarni hal qilish va muhim ahamiyatga ega boʻlgan kompleks chora-tadbirlarni amalga oshirish maqsadida ilmiy-tadqiqot tashkilotlari bilan hamkorlik qiladi; sud ekspertizasi nazariyasi va amaliyotini rivojlantirishning asosiy yoʻnalishlari boʻyicha takliflar tayyorlaydi; b) davlat sud-ekspertiza muassasalari va nodavlat sud-ekspertiza tashkilotlariga ilmiy-uslubiy koʻmak berish sohasida: davlat sud-ekspertiza muassasalari va nodavlat sud-ekspertiza tashkilotlarini ilmiy va uslubiy jihatdan taʼminlaydi; yangi uslubiyotlarni ishlab chiqilishiga koʻmaklashadi; sud ekspertiza sohasi boʻyicha ilmiy-tadqiqot va boshqa materiallarni ishlab chiqadi, toʻplaydi va nashr etish choralarini koʻradi; zamonaviy fan yutuqlarini qamrab olgan oʻquv-uslubiy materiallar ishlab chiqadi; mavjud sohaviy adabiyotlarni doimiy monitoring qilish natijasida yangi avlod adabiyotlariga ehtiyojlarini oʻrganib, ularni ishlab chiqish boʻyicha dasturlarni amalga oshiradi; davlat sud-ekspertiza muassasalari va nodavlat sud-ekspertiza tashkilotlari xodimlarining ilmiy-uslubiy bilimlarini rivojlantirishga qaratilgan ilmiy seminar va boshqa tadbirlarni amalga oshiradi; soʻrovga asosan sud ekspertiza tadqiqotlari xulosalari boʻyicha taqrizlar beradi; davlat sud-ekspertiza muassasalari va nodavlat sud-ekspertiza tashkilotlari tomonidan ishlab chiqilgan yangi uslubiyot va ekspert tadqiqot turlarini sinab koʻradi va ekspertlik amaliyotiga tatbiq etish boʻyicha taklif kiritadi; davlat sud-ekspertiza muassasalari va nodavlat sud-ekspertiza tashkilotlari faoliyatining yanada ishonchliligini taʼminlash maqsadida ularni belgilangan tartibga muvofiq ixtiyoriy sertifikatlashdan oʻtkazish ishlarini amalga oshiradi; v) sud-ekspertlik vazifalarini hal qilishning ilmiy asoslarini takomillashtirish va yagona ilmiy-metodik yondashuvlarini ishlab chiqish sohasida: sud-ekspertlik sohasida yagona ilmiy-metodik yondashuvlarni ishlab chiqadi; sud-ekspertlik vazifalarini hal qilishning ilmiy asoslarini takomillashtirish boʻyicha tavsiyalar ishlab chiqadi; ilgʻor xorijiy tajribalarni oʻrganib, uni sud-ekspertlik faoliyatiga tatbiq etish boʻyicha taklif kiritadi; davlat sud-ekspertiza muassasalari va nodavlat sud-ekspertiza tashkilotlarining sohaviy faoliyatini reja asosida oʻrganib boradi va yagona ilmiy-metodik yondashuvlarni tatbiq etish boʻyicha aniq choralar koʻradi; sud-ekspertlik sohasida yagona ilmiy-metodik yondashuvlarni takomillashtirish boʻyicha takliflar tayyorlaydi; sud ekspertlik sohasida mavjud uslubiy qoʻllanmalar reyestrini shakllantiradi va yangilab boradi; g) sud, huquqni muhofaza qiluvchi organlar, taʼlim muassasalari va ilmiy tashkilotlarga uslubiy yordam koʻrsatish sohasida: sud ekspertiza muassasalari, tergovchi, surishtiruvchi, prokuror, sudyalarni sud ekspertizasi masalalari boʻyicha ilmiy-uslubiy jihatdan taʼminlaydi; sud, huquqni muhofaza qiluvchi organlar faoliyatini ilmiy-tahliliy axborotlar bilan taʼminlashni tashkil etadi; taʼlim muassasalari va ilmiy tashkilotlar faoliyatiga sud ekspertizasi va kriminalistika sohasiga oid yangi oʻquv dasturlari, darsliklar, oʻquv qoʻllanmalari yaratishga koʻmaklashish orqali oʻquv-metodik ishlarning sifati va darajasini oshiradi; taʼlim muassasalari va ilmiy tashkilotlar bilan qoʻshma dasturlar asosida ilmiy-tadqiqot ishlarini olib boradi; taʼlim muassasalari va ilmiy tashkilotlar bilan hamkorlikda grantlarni amalga oshiradi; sud, huquqni muhofaza qiluvchi organlar, taʼlim muassasalari va ilmiy tashkilotlarning sud ekspertiza sohasidagi bilimlarini yanada mustahkamlash borasida tizimli targʻibot tadbirlarini olib boradi; huquqni muhofaza qiluvchi organlar va sud organlari xodimlarini sud ekspertizasi sohasining zamonaviy yutuqlari va imkoniyatlari bilan tanishtiradi, ularga ekspertiza tayinlash hamda uni oʻtkazish uchun materiallarni tayyorlash tartibini tushuntiradi, ayrim hollarda ashyoviy dalillarni topish, qayd etish, olish va oʻrashda amaliy yordam koʻrsatadi; d) sud-ekspertlik faoliyatiga fan va texnika yutuqlarini joriy etish boʻyicha choralarni koʻrish sohasida: sud-ekspertlik faoliyatiga ilm-fanning zamonaviy yutuqlarini tatbiq etish choralarini koʻradi; sud-ekspertlik faoliyatiga ilmiy va tajriba-konstruktorlik ishlarini amalga oshirish borasida takliflar beradi; davlat sud-ekspertiza muassasalari va nodavlat sud-ekspertiza tashkilotlarida fan va texnika yutuqlari tatbiq etilganlik holatlarini tizimli ravishda monitoring qilib boradi; ilgʻor zamonaviy tajribani oʻrganish maqsadida Institut xodimlarini xorijiy sud ekspertiza, taʼlim muassasalari va boshqa ixtisoslashtirilgan ishlab chiqarish tashkilotlariga tizimli ravishda malaka oshirish hamda stajirovkalarga yuboradi; sud-ekspertlik faoliyatiga fan va texnika yutuqlarini joriy etish uchun ixtisoslashtirilgan ishlab chiqarish tashkilotlari bilan ular tomonidan ishlab chiqilgan asbob-uskuna va texnologiyalarni Oʻzbekiston Respublikasida aprobatsiya va validatsiya qilish boʻyicha belgilangan tartibda hamkorlik qiladi; e) sud ekspertizasi sohasidagi tizimli muammolarni kompleks oʻrganish va ularni hal etishga doir ilmiy asoslangan takliflar va taʼsirchan mexanizmlarni ishlab chiqish sohasida: sud ekspertizasi sohasidagi tizimli muammolarni kompleks oʻrganish orqali ularni hal etishga doir ilmiy asoslangan takliflar va taʼsirchan mexanizmlarni ishlab chiqib, amaliyotga joriy etish choralarini koʻradi; ekspertlik amaliyotini umumlashtiradi, muayyan ekspertiza materiallari boʻyicha huquqbuzarlikni sodir etishga olib kelgan sabablar va shart-sharoitlarni aniqlaydi hamda ularning oldini olish yuzasidan takliflar kiritadi; davlat sud-ekspertiza muassasalari va nodavlat sud-ekspertiza tashkilotlaridan zarur boʻlgan hujjat, axborot va boshqa materiallarni Institutning vazifa va funksiyalarini inobatga olgan holda soʻrab oladi; sud ekspertizasi sohasidagi tizimli muammolarni kompleks oʻrganish va ularni hal etishga doir ilmiy asoslangan takliflar va taʼsirchan mexanizmlarni ishlab chiqishda davlat sud-ekspertiza muassasalari, nodavlat sud-ekspertiza tashkilotlari, sud, huquqni muhofaza qiluvchi organlar, taʼlim muassasalari, ilmiy tashkilotlar hamda boshqa vazirlik va idoralarning xodimlari va mutaxassislarini jalb etadi; j) huquqni muhofaza qiluvchi organlar va sudlarning malakali sud ekspertiza xulosalariga boʻlgan ehtiyojlarini doimiy ravishda oʻrganish orqali sud ekspertizasining yangi turlari hamda uslubiyotlarini ishlab chiqish va bosqichma-bosqich amaliyotga tatbiq etish boʻyicha takliflar kiritish sohasida: sud va huquqni muhofaza qiluvchi organlarning malakali sud ekspertiza xulosalariga boʻlgan ehtiyojlarini aniqlash maqsadida doimiy ravishda soʻrovnomalar oʻtkazadi; ochilmayotgan jinoyatlarni tadqiq etish maqsadida u haqdagi statistik maʼlumotlarni soʻrab oladi; davlat sud-ekspertiza muassasalari va nodavlat sud-ekspertiza tashkilotlarida mavjud boʻlgan sud-ekspertiza sohasiga oid axborot-maʼlumotlar bazalari bilan Institutni taʼminlash, ularni saqlash va foydalanish boʻyicha tegishli choralarni koʻradi; sud ekspertizasining yangi turlari va uslubiyotlarni ishlab chiqishda davlat sud-ekspertiza muassasalari, nodavlat sud-ekspertiza tashkilotlari, taʼlim muassasalari, ilmiy tashkilotlar hamda boshqa vazirlik va idoralarning laborator va tegishli bazalardan belgilangan tartibda foydalanadi; davlat sud-ekspertiza muassasalari va nodavlat sud-ekspertiza tashkilotlari tomonidan ishlab chiqilayotgan uslubiyotlar ilmiy jihatdan asoslanganligi boʻyicha koʻrib chiqadi va bu borada tegishli xulosalar beradi; z) sud ekspertizasi sohasiga rivojlangan axborot texnologiyalari va innovatsiyalarni keng joriy qilish boʻyicha takliflar ishlab chiqish sohasida: sud ekspertizasi sohasiga rivojlangan axborot texnologiyalari va innovatsiyalarni keng joriy qilish boʻyicha takliflar ishlab chiqadi hamda sohada zamonaviy axborot texnologiyalarining keng qoʻllanilishi boʻyicha tegishli chora-tadbirlarni amalga oshiradi; sud-ekspertiza muassasalarida avtomatlashtirilgan axborot-qidiruv tizimlari va kompyuter dasturlari, elektron maʼlumotlar bazalarini joriy etish yuzasidan takliflar ishlab chiqadi; davlat sud-ekspertiza muassasalari va nodavlat sud-ekspertiza tashkilotlarida axborot xavfsizligi, tizim va manbalarni himoyalash boʻyicha “Axborot xavfsizligi siyosati” tizimini ishlab chiqish xamda sud-ekspertiza faoliyatiga tatbiq etish boʻyicha takliflar ishlab chiqadi hamda uning bajarilganligini tizimli ravishda oʻrganib boradi; sud ekspertiza muassasalari va tashkilotlarini jihozlashga doir minimal talablarni tizimli ravishda oʻrganib boradi va uni yanada takomillashtirish boʻyicha takliflar ishlab chiqadi; davlat sud-ekspertiza muassasalari va nodavlat sud-ekspertiza tashkilotlarida axborotlashtirish sohasida davlat siyosatini va axborot-kommunikatsiya texnologiyalarini joriy etish, rivojlantirish, maʼlumotlarni saqlash va ularga ishlov berish, avtomatlashtirish masalasida maxsus dasturlar majmuini ishlab chiqish va ularni sud ekspertiza faoliyatlariga tatbiq etish boʻyicha taklif va koʻrsatmalar beradi; sud ekspertlari va ekspertiza toʻgʻrisidagi maʼlumotlarni yigʻish, ularga ishlov berish jarayonlarini kompleks avtomatlashtirish, aholiga va vakolatli organlarga sud-ekspertlik faoliyatiga doir maʼlumotlarni yetkazish, ekspertiza harakatlarini amalga oshirishga aloqador tashkilotlar bilan axborot hamkorligining barcha turlarini taʼminlash uchun moʻljallangan “E-ekspertiza” yagona elektron axborot tizimi ishlashi va undagi maʼlumotlarni doimiy ravishda yangilanib boradi; “E-ekspertiza” yagona elektron axborot tizimi samarali, tizimli va uzluksiz ishlashi uchun tegishli vazirlik va idoralar bilan hamkorlik oʻrnatadi; davlat sud-ekspertiza muassasalari va nodavlat sud-ekspertiza tashkilotlariga axborot-kommunikatsiya texnologiyalari va innovatsion ishlanmalarni tatbiq etish borasida tegishli vazirlik va idoralar bilan oʻzaro hamkorlikni amalga oshiradi. 10. Institut oʻziga yuklatilgan vazifa va funksiyalarni amalga oshirishda quyidagi huquqlarga ega: oʻziga yuklatilgan vazifalarni bajarish bilan bogʻliq boʻlgan masalalar boʻyicha vazirliklar, idoralar va boshqa tashkilotlardan zarur axborot va maʼlumotlarni belgilangan tartibda soʻrash va olish; Institut kadrlarini xorijiy davlatlarda malakasini oshirish, tayyorlash va qayta tayyorlash hamda xorijiy texnologiyalar bilan moddiy-texnik jihozlanishi uchun maqsadli mablagʻlardan foydalanish; sud ekspertizasi sohasidagi ekspert va ilmiy xodimlarni ilmiy ishlarga jalb etish; oʻz vakolati doirasida davlat sud-ekspertiza muassasalari hamda nodavlat sud-ekspertiza tashkilotlari faoliyati boʻyicha aniqlangan kamchiliklarni bartaraf etish boʻyicha bajarilishi majburiy boʻlgan taʼsir choralar kiritish; davlat sud-ekspertiza muassasalari hamda nodavlat sud-ekspertiza tashkilotlari bilan birgalikda tadqiqot xarakteridagi hujjatlar loyihalarini tayyorlash va tadqiqot faoliyatini tashkil etish bilan bogʻliq boshqa tadbirlarni amalga oshirish uchun xodimlarni jalb etish; sud-ekspertlik sohasi ilmiy-tadqiqot faoliyati masalalari boʻyicha takliflar tayyorlash va Institutning Idoralararo ilmiy-uslubiy kengashiga kiritish; ilmiy tadqiqot laboratoriyalarining moddiy-texnik bazasini yangilash va ekspertiza tadqiqotlari sifatini oshirish boʻyicha takliflarini Idoralararo ilmiy-uslubiy kengashiga olib chiqish; Markaz rahbariyati nomidan Institut vakolatiga kiradigan masalalar boʻyicha boshqa ilmiy-tadqiqot muassasalari bilan oʻzaro hamkorlik va aloqalarni amalga oshirish; Markaz rahbariyati bilan kelishilgan holda Institutning ilmiy-tadqiqot faoliyati toʻgʻrisidagi axborotnomani ommaviy axborot vositalarida, shu jumladan Markazning rasmiy veb-saytida eʼlon qilib borish. Institut qonunchilik hujjatlariga muvofiq boshqa huquqlarga ham ega boʻlishi mumkin. 11. Institut oʻz oldiga qoʻyilgan vazifalar ijrosi yuzasidan har yarim yillikda Adliya vazirligiga hisobot beradi. Institut: ijro intizomiga rioya qilish, hujjatlar ijrosini taʼminlash, ilmiy-tadqiqot va uslubiy ishlanmalarni yaratishni amalga oshirishga qaratilgan hujjatlarini tayyorlashni tashkillashtirishga; Institutda ish yuritish boʻyicha belgilangan talablarga rioya etishga; Markazning Ilmiy kengash va tezkor yigʻilishlarida ishtirok etishga; soha faoliyatini takomillashtirish boʻyicha normativ-huquqiy hujjatlar loyihalarini ishlab chiqishda ishtirok etishga; Institutning yarim yillik va yillik hisobotlarini tuzishga; Adliya vazirligi va Markaz rahbariyatining topshirigʻiga koʻra, ijro intizomi holati yuzasidan Oʻzbekiston Respublikasi Adliya vazirligi hamda Markaz rahbariyatiga takliflar kiritishga; Markazning yarim yillik ish rejalari, shuningdek, Adliya vazirligining yarim yillik ish rejalari ijrosini taʼminlashga; oʻziga yuklatilgan topshiriqlarning bajarilishi yuzasidan masʼul ijrochilardan maʼlumotlar talab qilish, umumlashtirish, tahlil qilish va natijasi yuzasidan Oʻzbekiston Respublikasi Adliya vazirligi va Markaz rahbariyatiga axborot kiritishga; Institut ish rejasi ijrosi yuzasidan Idoralararo ilmiy-uslubiy kengash yigʻilishlari oʻtkazilishini tashkillashtirishga; davlat sud-ekspertiza muassasalari va nodavlat sud ekspertiza tashkilotlari bilan hamkorlikda ilmiy, ilmiy-amaliy konferensiyalar, vebinarlar, seminarlar, davra suhbatlari va boshqa tadbirlarni oʻtkazishga; ilmiy faoliyat natijalariga koʻra faol xodimlar, ekspertlarni ragʻbatlantirish va mukofotlash uchun Markaz direktoriga takliflar kiritishga; sud-ekspertiza amaliyotiga tatbiq etilishi uchun moʻljallangan Markazning ilmiy faoliyati rejalariga muvofiq amalga oshiriladigan ilmiy-tadqiqotlar va ularning natijalarini belgilangan tartibda hisobga olish va roʻyxatdan oʻtkazishni amalga oshirishga; ilmiy-tadqiqot ishlarini muvofiqlashtirish va sud-ekspertiza faoliyatida toʻplangan ilgʻor mahalliy va xorijiy tajribalardan foydalanish uchun oliy taʼlim va ilmiy-tadqiqot muassasalari bilan ilmiy aloqalarni amalga oshirishga; ilmiy-tadqiqot loyihalarini masʼul ijrochilar tomonidan oʻz vaqtida bajarilishini nazorat qilishga; Markazda oʻrnatilgan ijro va mehnat intizomi talablariga rioya etishga; “Korrupsiyaga qarshi kurashish toʻgʻrisida”gi Oʻzbekiston Respublikasining Qonuni talablariga muvofiq Institutda korrupsiya va boshqa huquqbuzarliklarning oldini olish choralarini koʻrishga; huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish va bartaraf etish yuzasidan takliflar ishlab chiqishga javobgardir. 12. Institut tuzilmasi — direktor, bosh ilmiy xodim, yetakchi ilmiy xodim, katta ilmiy xodim, ilmiy xodim va ilmiy kotib shtat birliklaridan iborat. 13. Institutga Oʻzbekiston Respublikasi adliya vaziri tomonidan lavozimga tayinlanadigan va lavozimidan ozod qilinadigan, qoida tariqasida oliy maʼlumotli va ilmiy darajali (DSc, PhD), sud-ekspertiza sohasida kamida 10 yillik ish stajiga ega boʻlgan direktor rahbarlik qiladi. 14. Institut rahbari lavozimi boʻyicha Markaz direktori oʻrinbosariga tenglashtiriladi. 15. Institut direktori: Institutga yuklangan vazifalar va funksiyalarning samarali bajarilishini taʼminlaydi; Institut faoliyati bilan bogʻliq prognoz koʻrsatkichlarga erishishni taʼminlash boʻyicha Institut xodimlarining ishini tashkil etadi; Institut tomonidan koʻrib chiqish uchun davlat sud-ekspertiza muassasalaridan taqdim etilgan uslubiyotlarni, shuningdek Institut tomonidan tayyorlanayotgan uslubiyotlarni tayyorlanishi va sifatli ekspertizadan oʻtkazilishini taʼminlaydi; oʻz faoliyat sohasini rivojlantirish boʻyicha dasturlar, tadbirlar rejalari, “yoʻl xaritalari” va boshqa dasturiy hujjatlarning amalga oshirilishini tashkil etadi. 16. Institut xodimlari Markaz direktori tomonidan lavozimga tayinlanadi va lavozimidan ozod qilinadi. 17. Institut rahbari boʻlmagan vaqtda (mehnat taʼtili, xizmat safari davrida va boshqa holatlarda) uning vazifasini Markaz direktorining buyrugʻiga asosan Institutning boshqa xodimlaridan biri bajaradi. 18. Institut xodimlari oʻz faoliyatini Markaz rahbariyati bilan kelishilgan va tasdiqlangan funksional vazifalariga muvofiq amalga oshiradilar. 19. Institutda Idoralararo ilmiy-uslubiy kengash (keyingi oʻrinlarda — Kengash) faoliyat yuritadi. Kengash tarkibi tizimida sud-ekspertiza muassasalari boʻlgan davlat organlarining qoʻshma qarori bilan tasdiqlanadi va unga davlat sud-ekspertiza muassasalari, nodavlat sud-ekspertiza tashkilotlari, ilmiy muassasalar hamda sud va huquqni muhofaza qiluvchi organlarning aʼzolari kiritiladi. Kengashning oʻz vakolatlari doirasida qabul qilgan qarorlari barcha davlat sud-ekspertiza muassasalari va nodavlat sud-ekspertiza tashkilotlari uchun tavsiyaviy hisoblanadi. 20. Kengash: ishlab chiqilgan uslubiy materiallarning ilmiy va amaliy asoslanganligi bilan bogʻliq masalalarni koʻrib chiqadi; sud-ekspertiza tadqiqotlarini oʻtkazishda qoʻllaniladigan metodlarni va ekspertiza sohasidagi texnologiyalarni yanada takomillashtirish boʻyicha taklif va tavsiyalar ishlab chiqadi; ilmiy va ilmiy-texnik faoliyat natijalarini sud-ekspertlik amaliyotiga joriy etish boʻyicha tavsiyalar ishlab chiqadi; nodavlat sud-ekspertiza tashkilotlarini jihozlashga doir minimal talablarni ishlab chiqadi va uni tasdiqlash uchun Oʻzbekiston Respublikasi Adliya vazirligiga kiritadi; sud-ekspertiza faoliyatini amalga oshirishda xorijiy tajribadan foydalanish xususida tavsiyalar beradi; sud-ekspertiza faoliyatini ilmiy-uslubiy jihatdan taʼminlashning boshqa masalalarini koʻrib chiqadi. Institutning boʻlim boshliqlari oʻz faoliyat yoʻnalishi boʻyicha Kengash vakolati doirasiga kiradigan masalalarga oid barcha materiallarni tayyorlash va Kengashga taqdim etishga masʼul hisoblanadi. Kengashga Oʻzbekiston Respublikasi Adliya vazirligi Yuridik taʼlim va sud ekspertiza boshqarmasi boshligʻi rahbarlik qiladi. 21. Kengash oʻz vazifalarini amalga oshirishda quyidagi huquqlarga ega: qonunchilikda belgilangan tartibda davlat organlari va boshqa tashkilotlardan oʻz faoliyatini amalga oshirishga oid zarur maʼlumotlarni soʻrash va olish; Kengashga koʻrib chiqish uchun taqdim etilgan materiallarni mustaqil ravishda koʻrib chiqish; sud ekspertiza faoliyatini ilmiy-uslubiy jihatdan taʼminlash sohasida boshqa huquqlarni amalga oshirish. 22. Institut rahbarlari oʻz faoliyati toʻgʻrisida Oʻzbekiston Respublikasi adliya vaziriga, Adliya vazirligining tegishli tarkibiy boʻlinmalariga va Markazga muntazam ravishda hisobot beradi. 23. Adliya vazirligining tegishli tarkibiy boʻlinmalari rahbarlari Institut rahbariga yuklangan vazifalar samarali bajarilishi boʻyicha ular faoliyati ustidan muntazam monitoring olib boradi, Institut faoliyati samaradorligiga xolisona baho beradi. 24. Monitoring va baholash yakunlari boʻyicha Institutning alohida oʻrnak koʻrsatgan rahbarlari, mansabdor shaxslari va xodimlari ragʻbatlantirilishi yoki yoʻl qoʻyilgan jiddiy kamchiliklar uchun egallab turgan lavozimidan ozod etishgacha boʻlgan javobgarlikka tortilishi mumkin. 25. Institut faoliyatini moliyalashtirish Markaz mablagʻlari doirasida amalga oshiriladi. 26. Institut faoliyatini qayta tashkil etish va tugatish qonun hujjatlarida belgilangan tartibda amalga oshiriladi. 27. Ushbu Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradi. T/r Tadbir nomi Amalga oshirish shakli Ijro muddati Ijro uchun masʼul ijrochilar I. Ilmiy-tadqiqot va uslubiy tadbirlar 1. Sud-ekspertlik sohasida mavjud uslubiy qoʻllanmalarni tanqidiy koʻrib chiqish va amaliyotni uygʻunlashtirish maqsadida tizimlashtirish. Bunda, 2022-yilda 120 ta hamda 2023-yilda 200 ta mavjud uslubiyotlarni tanqidiy oʻrganib chiqishni taʼminlash. Sud-ekspertlik sohasida mavjud uslubiy qoʻllanmalarni tanqidiy koʻrib chiqish va amaliyotni uygʻunlashtirish maqsadida tizimlashtirish boʻyicha Chora-tadbirlar dasturini tasdiqlash. 2022-yil mart Adliya vazirligi, Institut, Ichki ishlar vazirligi, Sogʻliqni saqlash vazirligi, Mudofaa vazirligi, Davlat xavfsizlik xizmati Sud-ekspertlik sohasida mavjud uslubiy qoʻllanmalarni tanqidiy koʻrib chiqish va amaliyotni uygʻunlashtirish maqsadida tizimlashtirish. Amalga oshirish 2022-2023-yillar 2. Institutning Idoralararo ilmiy-uslubiy kengashi (keyingi oʻrinlarda — Kengash) faoliyatini tashkil etish. Adliya vaziri buyrugʻi bilan Kengashning tarkibi hamda nizomi (reglamenti)ni tasdiqlash. 2022-yil 10-fevral Adliya vazirligi, Markaz, Institut Kengashning dastlabki yigʻilishini oʻtkazish va unda Kengashning 2022-yil I yarim yillikka moʻljallangan ish rejasini tasdiqlash. 2022-yil 20-fevral 3. Institutga yuklatilgan vazifalar hamda sud, tergov va sud ekspertiza muassasalari bilan oʻzaro hamkorlikda amalga oshirilishi lozim boʻlgan masalalarga bagʻishlangan turkum targʻibot tadbirlarini amalga oshirish. Sudlar, huquqni muhofaza qiluvchi organlar va sud ekspertiza muassasasi xodimlari ishtirokida respublika va hududiy seminar va vebinarlar tashkil etish. 2022-yil davomida Institut, sudlar, huquqni muhofaza qiluvchi organlar va sud ekspertiza muassasalari 4. Institut tomonidan davlat sud-ekspertiza muassasalari hamda nodavlat sud-ekspertiza tashkilotlari bilan hamkorlikda ilmiy-tadqiqot va tajriba-konstruktorlik ishlarini hamda yangi turdagi uslubiy qoʻllanmalarni ishlab chiqish yuzasidan “yoʻl xaritasi” ishlab chiqish. Institut hamda davlat sud-ekspertiza muassasalari hamda nodavlat sud-ekspertiza tashkilotlarining vakillaridan iborat ishchi guruh shakllantirish. 2022-yil fevral Institut, sud ekspertiza muassasalari va tashkilotlari Ishchi guruh tomonidan har bir sud ekspertiza muassasasi kesimida ilmiy-tadqiqot va tajriba-konstruktorlik ishlari ahvoli yuzasidan oʻrganishlar oʻtkazish. 2022-yil fevral — dekabr Oʻrganish natijasida ilmiy-tadqiqot va tajriba-konstruktorlik ishlarini hamda yangi turdagi uslubiy qoʻllanmalarni ishlab chiqish yuzasidan “yoʻl xaritasi” ishlab chiqish. 2023-yil fevral 5. Nodavlat sud ekspertiza tashkilotlari ekspertlarining dastlabki tergovdagi ishtirokiga boʻlgan talab va ehtiyojlarni oʻrgangan holda takliflar tayyorlash. Nodavlat sud ekspertiza tashkilotlari ekspertlarining dastlabki tergovdagi ishtirokiga boʻlgan talab va ehtiyojlarni oʻrganish. 2022-yil iyul-avgust Adliya vazirligi, Institut, Ichki ishlar vazirligi, Sogʻliqni saqlash vazirligi, Mudofaa vazirligi Oʻrganish natijalariga koʻra Oʻzbekiston Respublikasi Vazirlar Mahkamasiga taklif kiritish. 2022-yil sentabr 6. Institut faoliyatini tashkil etish boʻyicha nufuzli xorijiy sud ekspertiza va ilmiy tadqiqot muassasalari bilan hamkorlik oʻrnatish. Institut faoliyatini dastlabki bosqichda tashkil etish boʻyicha nufuzli xorijiy sud ekspertiza va ilmiy tadqiqot muassasalarini aniqlash. Aniqlangan xorijiy sud ekspertiza va ilmiy tadqiqot muassasalari bilan muzokaralar olib borish va ular bilan uzoq muddatli kelishuvga erishish. 2022-yil iyul Markaz, Institut 7. Sud, huquqni muhofaza qiluvchi organlar, taʼlim muassasalari va ilmiy tashkilotlarga uslubiy yordam koʻrsatish. Sud, huquqni muhofaza qiluvchi organlarni sud ekspertlik faoliyati bilan tanishtirish maqsadida amaliy qoʻllanma yaratish. 2022-yil fevral Adliya vazirligi, Markaz, Institut Sud ekspertiza faoliyatiga taalluqli taʼlim muassasalari bilan hamkorlik oʻrnatgan holda, sud ekspertlik faoliyati boʻyicha tegishli uslubiy va axborot materiallari bilan taʼminlab borish. doimiy 8. Institutni maxsus ixtisoslashtirilgan oʻquv qoʻllanma va adabiyotlar, shuningdek, ilmiy nashrlar, oʻquv-uslubiy, ilmiy-metodik qoʻllanmalar bilan taʼminlash, hamda ilgʻor elektron maʼlumotlar bazalaridan foydalanishga sharoit yaratish. Institutni oʻquv-metodik, ilmiy-metodik qoʻllanmalar va ilmiy nashrlar bilan taʼminlash, shuningdek, ilgʻor elektron maʼlumotlar bazalariga ulanish. 2022-yil fevral Markaz, Institut Shuningdek, Markaz axborot-resurs markazini zamonaviy adabiyot va axborot resurslari bilan boyitib borish. 2022-yil davomida 9. Xalqaro hamkorlik aloqalarini yoʻlga qoʻyish va Institut xodimlarining amaliy koʻnikmalarini orttirish tizimini joriy etish va takomillashtirish. Xorijiy sud ekspertiza va ilmiy-tadqiqot muassasa, kompaniyalar va korxonalarda stajirovka, malaka oshirishni oʻtash tizimini joriy etish. 2022-yil yanvar — may Adliya vazirligi, Markaz, Institut 10. Institut xodimlarini tegishli sohalarning ilmiy-texnik muammolariga yoʻnaltirilgan ilmiy-tadqiqot ishlariga jalb etish. Sohalarning ilmiy-texnik muammolari bazasini shakllantirish va doimiy yangilab borish. Institut xodimlarini tegishli ilmiy-tadqiqot ishlariga biriktirish. Institut ish rejasiga asosan Markaz, Institut Ilmiy-tadqiqot ishlari natijalarini impakt faktori yuqori boʻlgan xorijiy va mahalliy ilmiy jurnallarda chop etish hamda natijalarni amaliyotga joriy etish choralarini koʻrish. Doimiy 11. Bugungi kun talablaridan kelib chiqib, yuqori natijadorlikka erishishga yoʻnaltirilgan ilmiy izlanishlarni olib borish orqali Institutning ilmiy salohiyatini oshirish. Institut xodimlarini xorijiy mamlakatlarda oʻtkaziladigan xalqaro konferensiyalar, simpoziumlar va seminarlarda tizimli ravishda ishtirokini taʼminlash. Institutning ilmiy salohiyatini oshirish uchun mutaxassislik yoʻnalishlaridan kelib chiqib, falsafa doktori (RhD) hamda fan doktorlarining (DSs) yetakchi oliy taʼlim muassasalari bilan hamkorligini yoʻlga qoʻyish. 2022-yil yanvar oyidan boshlab doimiy Markaz, Institut Yetakchi oliy taʼlim muassasalari professor-oʻqituvchilari va xodimlarini ilmiy-tadqiqot ishlariga faol jalb etish. 2023-yil yanvar oyidan boshlab doimiy 12. Institutning xorijiy sud ekspertiza muassasalari va ilmiy tadqiqot markazlari bilan hamkorlikda qoʻshma ilmiy-tadqiqotlarni tashkil etish. Yetakchi xorijiy sud ekspertiza muassasalari va ilmiy markazlar bilan qoʻshma ilmiy tadqiqotlar olib borishni yoʻlga qoʻyish. 2022-yil martdan boshlab doimiy Markaz, Institut 13. Innovatsiya va ilmiy faoliyatni olib borish, ilm-fan yutuqlarini tijoratlashtirish hamda moliyaviy resurslarni jalb etish. Innovatsion ishlanmalarni tijoratlashtirish yuzasidan ilgʻor xorijiy tajribani oʻrganish. Mamlakatdagi iqtisodiyot tarmoqlari va ishlab chiqarish korxonalari ehtiyojlarini tahlil qilish. Doimiy Markaz, Institut 14. Sud ekspertiza sohasida olib borilayotgan ilmiy-tadqiqotlarning jahon andozalari asosida oʻtkazilishini taʼminlash choralarini koʻrish. Sud ekspertizasi sohasida yetakchi xorijiy davlatlarning ilmiy muassasalarida bajarilayotgan ilmiy-tadqiqotlar tendensiyalari va natijalarini tahlil qilish hamda tahlil natijalari boʻyicha institut ilmiy-tadqiqot mavzulari va yoʻnalishlarini yangilab va takomillashtirib borish. Soha boʻyicha yetuk xorijiy mutaxassislar bilan birgalikda ilmiy tadqiqotlar oʻtkazish, video-konferensiyalar tashkil etish Doimiy Markaz, Institut 15. Institut ilmiy maktabini shakllantirish va respublika ilmiy muassasalari bilan hamkorlik qilish. Institut ilmiy maktabini yoʻlga qoʻyish va faoliyatini ommalashtirish va qoʻlga kiritilgan yutuqlar boʻyicha targʻibot tadbirlari oʻtkazib borish. 2023-yilidan boshlab doimiy Markaz, Institut 16. Sud ekspertiza muassasalariga yangi sud ekspertiza va tadqiqot turlarini ishlab chiqishda ilmiy va uslubiy jihatdan koʻmaklashish. Sud ekspertiza hamda taʼlim muassasalari bilan hamkorlikda yangi sud ekspertiza va tadqiqotlar turlarini yaratish boʻyicha rejalar ishlab chiqish. Tasdiqlangan rejalar asosida yaratilgan yangi sud ekspertiza va tadqiqotlar turlari boʻyicha uslubiy qoʻllanmalar ishlab chiqish. 2022 — 2025-yillar Institut, sud ekspertiza va oliy taʼlim muassasalari 17. Sud ekspertiza muassasalari tomonidan 2022 — 2025-yillarda joriy etiladigan yangi ekspertiza va tadqiqot turlarini joriy etishida yordamlashish. Bunda, 2022-2023-yillarda 4 ta, 2023-2024-yillarda 8 ta hamda 2024-2025-yillarda 2 ta yangi ekspertiza va tadqiqot turlari joriy etish nazarda tutilgan Sud ekspertiza muassasalari tomonidan 2022 — 2025-yillarda joriy etiladigan yangi ekspertiza va tadqiqot turlarini joriy etish boʻyicha “yoʻl xaritasi”ni ishlab chiqish. Yangi ekspertiza va tadqiqot turlari boʻyicha uslubiyotlarini ishlab chiqish va amaliyotga joriy etish. 2022 — 2025-yillar Markaz, Institut II. Tashkiliy tadbirlar 18. Institut tashkil etilishi munosabati bilan X. Sulaymonova nomidagi Respublika sud-ekspertiza markazining tegishli hujjatlarini qayta koʻrib chiqish. Institutni moliyalashtirish bilan bogʻliq boʻlgan Markazning moliya-xoʻjalik boʻyicha hujjatlariga oʻzgartish va qoʻshimchalar kiritish. Institutga ajratilgan shtat birliklari bilan bogʻliq masalalar (mansab yoʻriqnomalari, lavozimga qoʻyiladigan talablar va boshqa) yuzasidan hujjatlarga oʻzgartish va qoʻshimchalar kiritish. 2022-yil fevral Adliya vazirligi, Moliya vazirligi, Markaz 19. Institutni yuqori kasbiy mahoratga ega boʻlgan tajribali va malakali mutaxassislar bilan toʻldirish. Institutga kadrlarni ochiq tanlov asosida ishga qabul qilish. Bunda oliy va ilmiy tadqiqot muassasalari bilan hamkorlik oʻrnatish. 2022 yanvar-fevral Adliya vazirligi, Markaz 20. Institut xodimlarini ilgʻor xorijiy tajriba va amaliy koʻnikmalarini yanada oshirish uchun xorijiy sud ekspertlik ilmiy-tadqiqot muassasalariga malaka oshirish va stajirovkaga yuborish. Institut xodimlarining malaka oshirishi va stajirovka oʻtashi boʻyicha xorijiy sud ekspertlik ilmiy-tadqiqot muassasalari doirasini aniqlab olish. Olib borilgan muzokaralar natijasida Institut xodimlarini malaka oshirish va stajirovkaga yuborish. 2022-2023-yillar Adliya vazirligi, Moliya vazirligi, Markaz, Institut